Maanantaina Helsinki-Vantaan lentokentällä harjoiteltiin sitä, miten taksialan mullistuksen kanssa eletään.

Alkukankeutta. Maanantaina Helsinki-Vantaan lentokentällä harjoiteltiin sitä, miten taksialan mullistuksen kanssa eletään.

Alkukankeutta. Maanantaina Helsinki-Vantaan lentokentällä harjoiteltiin sitä, miten taksialan mullistuksen kanssa eletään.

Lukuaika noin 3 min

Maanantaina aamupäivällä Helsinki-Vantaan lentoaseman taksitolpilla on jonossa 18 autoa. Simo Klemettilä ja Petri Lonka ovat juuri palanneet reissusta. Miesten matkan aikana Suomen taksiala on kokenut mullistuksen. Liikennepalvelulaki astui voimaan sunnuntaina ja vapautti sekä taksien että kuljettajien määrän.

Helsinki-Vantaan lentokentällä taksitolppia on nyt neljä: ­Lähitaksi, Vantaan Taksi,Taksi Helsinki ja viimeisenä muut.

Kolmen ensimmäisen kaistan päässä ovat hintatietotaulut. Ne kertovat muun muassa, mikä on kunkin taksin lähtöhinta ja millä kiinteällä hinnalla taksi ajaa lentoasemalta Helsingin keskustaan.

Klemettilä ja Lonka päättävät valita Lähitaksin kaistan ja kävelevät jonon kärjessä seisovan auton viereen. Miehet kysyvät kuljettajalta, millä hinnalla tämä ajaisi noin kolmen kilometrin matkan.

Kuski kertoo hinnaksi 15 euroa. Miehet päättävät kokeilla kepillä jäätä. He ehdottavat hinnaksi kymmentä euroa. Taksikuski suuttuu ja ilmoittaa, että hinta on 15 euroa. Kun miehet sanovat suostuvansa maksamaan 15 euron hinnan, taksikuski on jo niin ärtynyt, ettei enää ota miehiä kyytiin vaan käskee heitä painumaan muualle.

Miehet hämmentyvät reaktiosta.

”Onko tämä nyt sitä asiakaspalvelua?” Lonka heittää samalla, kun miehet vaihtavat taksipalvelun tarjoajaa. Sopimus kyydistä ja matkan hinnasta syntyy Vantaan Taksin kaistalla operoivan taksiautoilijan kanssa.

Taksilain muutos on kiristänyt pinnaa niin asiakkaiden kuin taksiautoilijoiden keskuudessa. Asiakkaat ovat olleet hämmentyneitä muun muassa siitä, kuinka monta applikaatiota pitää puhelimeensa asentaa, että varmasti saa halutessaan taksin. Esimerkiksi halvoilla hinnoilla ratsastavan Fixu Taxin tilaamista yrittänyt asiakas pettyi, kun applikaatio ilmoitti, ettei autoja ollut sillä haavaa saatavilla.

Hämmennystä on aiheuttanut myös hinta. Matkan hinnan kertovia taksamittareita kun ei takseissa enää tarvitse olla.

Helsinki-Vantaan lentokentällä asiakasta odottava taksikuski Timo Walden sanoo suoraan, että hän pelkää taksilakiuudistuksen aiheuttavan Suomessa saman kuin Ruotsissa; kuskit alkoivat repiä asiakkaita hihasta ja tapella keskenään. Vaara piilee Waldenin mukaan etenkin pääkaupunkiseudulla.

”En minä mitään etelän basaaritoimintaa ala harjoittamaan, enkä myöskään ala papukaijana hintoja toistelemaan”, Walden toteaa.

Fixu Taxia ajava Riho Rätsep sanoo muutoksen näkyneen asiakkaiden hämmennyksenä. Hän odottaa asiakkaita terminaalista katsottuna kauimmaisella taksikaistalla.

”Moni asiakas on kysynyt, voiko hintoja sopia etukäteen. Asiakkaille ainakin tämä alku on ollut aika epäselvää.”

Rätsep tietää, että isot muutokset ovat aina hankalia.

”Ajan kuluessa kaikki yleensä löytävät paikkansa”, hän sanoo.

Taksikuskien työtä kiinteät hinnat ovat helpottaneet. Nyt he voivat esimerkiksi valita jouhevamman reitin huolimatta siitä, että matka olisi pidempi kuin lyhyin reitti. Aikaisemmin asiakas on saanut päättää, mitä reittiä kuski ajaa.

Fixu Taxi on Kovasen lanseeraama palvelu. Pohjoismaisen Cabonlinen omistama Kovanen osallistui Helsinki-Vantaan lentoaseman kilpailutukseen, jossa Finavia valitsi Helsinki-Vantaan taksikyytien tarjoajat, mutta jäi niiden ulkopuolelle, jotka saivat oman taksikaistan käyttöönsä.

Yrityksiä vertailtiin muun muassa hinnalla, asiakaspalvelun laadulla ja tila-autojen sekä vähäpäästöisten autojen määrällä. Eniten tarjouskilpailussa sai pisteitä Lähitaksi, jonka kaista on nyt lähimpänä terminaalia.

Kaistan sijainti näyttää ainakin näin alkuvaiheessa vaikuttavan ­asiakkaiden valintaan. Kaistalla taksien vaihtuvuus on suurinta, kun valtaosa ihmisistä valitsee ensimmäisellä taksikaistalla olevan vapaan auton.

Isoja muutoksia. Viisi vuotta taksia ajanut Riho Rätsep uskoo, että sekava tilanne rauhoittuu ajan kuluessa. Kuva: SARITA PIIPPONEN